VM-troppen er komplett
Skiforbundet har tatt ut de fire siste utøverne til VM i Holmenkollen.
Anette Sagen, Line Jahr, Maren Lundby og Gyda Enger er tatt ut til hopprennet i Midtstubakken 25. februar.
- Vi håper at et VM på hjemmebane gir det lille ekstra som gjør at utøverne kommer opp på det nivået at de kan være med og kjempe om medaljene, sier sportssjef Clas Brede Bråthen til skiforbundets hjemmesider.
Hoppjentene har ikke prestert opp mot sitt beste denne sesongen, men landslagstrener Frode Håre håper på medalje for de norske hoppjentene
- Vi ønsker å være med å kjempe om medaljene selv om resultatene per i dag ikke har vært helt der, sier Håre.
Line Jahr har vært den beste av de norske jentene denne sesongen, og ligger på 15. plass i kontinentalcupen.
Med disse fire plassene er VM-troppen på 32 utøvere komplett. Troppen inneholder ni hoppere, 18 langrennsløpere og fem kombinertutøvere.